VEGA præsenterer

**Sarah Klang krammer hjertesorgerne på plads***Den 30. januar er der kærlighedsfortællinger, melankoli og plads til at gå lidt i stykker sammen med Sarah Klang. Hun indtager Lille VEGA med sit nye album Creamy Blue.*

Svenske Sarah Klang kryber under huden på dig fra første tone. Som publikum til hendes koncert er det svært ikke at gå lidt i stykker, særligt hvis du har ondt i hjertet. Når de melankolske popsange indhyller dig med nostalgiske strejf af americana og country, anført af Klangs eminente stemme, forstår man overfloden af storrosende liveanmeldelser til fulde.

I slutningen af oktober følger sangerinden op på sit populære og grammyvindende debutalbum, *Love In the Milky Way*, med den nye plade *Creamy Blue*. Den er ligesom debuten skrevet og produceret i samarbejde med Kevin Andersson. Der er allerede landet tre singler herfra, senest ”New Day Coming”.

Vemodighed og melankoli er omdrejningspunkterne i sangerindens storslåede sange, og hun beskriver sig selv som ”the saddest girl in Sweden”. Der er dog en munter sang på *Creamy Blue*, selvom albummet er skrevet om sangerindens seneste forhold. Hun kalder selv pladen for et skilsmissealbum, som hun skrev inden, hun indså forholdet var på vej til at slutte.

Sverige er kendt for at være stor eksportør af ørehængende pop, men Sarah Klang kan ikke skæres over den gængse popstjernekam. Udgangspunktet for Klangs materiale er klassiske kærlighedssange, og i hendes hænder bliver det til charmerende fortællinger om længsler, drømme og spæde håb for fremtiden.

**Fakta om koncerten:**

Sarah Klang (SE)

Torsdag d. 30. januar kl. 21.00

Lille VEGA, Enghavevej 40, 1674 København V

Billetpris: 170 kr. + gebyr

Billetsalget starter i dag via vega.dk og Ticketmaster.